Chiar dacă a indicat că are un salariu lunar de circa 16 mii de lei, președintele Igor Dodon a fost zărit cu un telefon mobil de ultima generație, prețul de start este de aproximativ 30 de mii de lei.

Șeful statului a fost observat sâmbătă la bordul unui avion de pe cursa Istanbul-Chișinău având în mână un „Iphone 11 Pro Max”, care a ieșit pe piață în luna septembrie curent. Prețul dispozitivului variază în funcție de memoria internă și poate ajunge până la 38 de mii de lei.

Cel care l-a zărit pe președinte cu noua sa achiziție este Serghei Sprîncean. Dânsul a zburat cu șeful statului la bordul aceleiași aeronave.

„…l-am văzut intrând pe Igor Dodon într-un avion arhiplin în urma altor pasageri și așezându-se pe locul 5C, premium economy class, imediat după sectorul business class, cu spațiu suplimentar pentru picioare, loc destinat, de regulă, părinților cu copii mici, potrivit recomandărilor oficiale ale companiei „Turkish Airlines”, locul de alături 5B lăsându-i-se liber, presupun că plătit la fel din bugetul de stat al R. Moldova”, a scris Sprîncean pe pagina sa de Facebook.

Solicitată de TV8, purtătoarea de cuvânt a Președinției, Carmena Sterpu, a declarat că deocamdată nu comentează acest caz.

Menționăm că, sâmbătă delegația R. Moldova, condusă de șeful statului Igor Dodon, se întorcea de la ședința Consiliului Șefilor de Stat din CSI, de la Ashgabat, Turkmenistan.